
Biopreparátumok alkalmazásának lehetősége a Sclerotinia sclerotiorum (Lib.) de Bary kórokozó ellen paprikahajtatásban

A monokultúrás termesztésben a szklerotíniás betegség jelentős problémákat okoz. Célul tűztem ki néhány biopreparátum (Trifender WP, Bacillus subtilis FZB 37, Bactofil B 10, Mycostop) S. sclerotiorum növénypatogén kórokozó elleni hatásának feltárását paprikahajtatásban. A termékeket in vivo (termesztési és tenyészedényes), valamint in vitro, laboratóriumi körülmények között vizsgáltam.
Termesztési körülmények között a növényekre gyakorolt hatást értékeltem monokultúrában. A Bacillus subtilis FZB 37 készítmény jó hatást gyakorolt, de a termés mennyiségét és annak minőségét legnagyobb mértékben a Trifender WP készítmény növelte.
Tenyészedényekben, mesterséges fertőzés mellett, a Bacillus subtilis FZB 37 és a Trifender WP preparátumok hatékonyak a kórokozó ellen, különösen a 7 napos előkezeléssel. A készítmények előkezeléssel teljes mértékben megakadályozták a tünetek kialakulását. A preparátumokkal előkezelt növények produkciója - a mesterséges fertőzés ellenére - alig maradt el a kezeletlen kontroll növényekétől.
Laboratóriumban az együttes tenyésztés során, a preparátumok közül csak a Bacillus subtilis FZB 37 gátolta szignifikánsan a kórokozó fejlődését. Az antagonisták előzetes leoltásakor a Bacillus subtilis FZB 37 mellett már a Trifender WP és a Mycostop is hatékony. Jelentős gátlási zóna a Bacillus subtilis FZB 37 és a Mycostop esetében volt. Az antagonisták tenyészetszűrletét eltérő koncentrációban tartalmazó táptalajon fejlődő kórokozót a Mycostop gátolta legnagyobb mértékben. A Trifender WP esetében gátló hatást nem tapasztaltam. A Trifender WP hatásmechanizmusa a térparazitizmuson illetve a tápanyagokért folytatott kompetíción alapul. A többi készítmény hatása az antibiotikum termeléssel magyarázható.
A szklerotíniás fertőzés ellen, szigorú preventív alkalmazás mellett, a Trifender WP és a Bacillus subtilis FZB 37 preparátumok hatékonyak, még monokultúrás termesztésben is. A Mycostop biopreparátumnál tapasztalt eredmények a készítmény szklerotíniás betegség elleni in vivo vizsgálatát indokolják. 



